UREKA มั่นใจปีนี้กลับมา Turnaround จ่อเปิดสาขาที่เวียดนามช่วงครึ่งปีหลัง 58
บอร์ด UREKA ไฟเขียวปันผล 0.0217 บ. จ่าย 19 พ.ค.นี้ พร้อมสยายปีกตปท.จ่อเปิดสาขาที่เวียดนามในครึ่งปีหลัง มั่นใจปี"58 กลับมาเทิร์นอะราวด์ รายได้แตะ 770 ลบ. เพิ่มขึ้นกว่า 100%
21 เม.ย. 2558

นายนรากร ราชพลสิทธิ์ ประธานเจ้าหน้าที่บริหาร บริษัท ยูเรกา ดีไซน์ จำกัด (มหาชน) หรือ UREKA เปิดเผยว่า ที่ประชุมสามัญผู้ถือหุ้นประจำปี 2558 มีมติอนุมัติจ่ายเงินปันผลสำหรับงวดผลการดำเนินงานในปี 2557 ในอัตรา0.0217 บาท/หุ้น ให้แก่ผู้ถือหุ้นของบริษัททุกราย คิดเป็นเงินปันผลรวมทั้งสิ้น 9,222,500 บาท
ทั้งนี้ กำหนดให้วันที่ 6 พฤษภาคม 2558 เป็นวันให้สิทธิผู้ถือหุ้นเพื่อรับเงินปันผล (Record Date) และกำหนดให้วันที่ 7 พฤษภาคม 2558 เป็นวันปิดสมุดทะเบียนเพื่อรวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์และตลาดหลักทรัพย์ โดยกำหนดจ่ายเงินปันผลในวันที่ 19 พฤษภาคม 2558 และวันที่ไม่ได้รับสิทธิปันผล(XD) วันที่ 29 เม.ย. 2558
พร้อมทั้ง มองว่าผลการดำเนินงานในปีนี้จะกลับมาเทิร์นอะราวด์ โดยตั้งเป้าหมายรายได้รวม 770 ล้านบาท หรือเติบโตกว่า 100% จากปีก่อนที่มีรายได้รวม 310.19 ล้านบาท ซึ่งปัจจุบันบริษัทมีงานในมือ (backlog)แล้ว 100 ล้านบาท คาดว่าจะทยอยส่งมอบสินค้าและรับรู้รายได้ในปีนี้ทั้งหมด
นอกจากนี้ บริษัทยังมีงานที่อยู่ระหว่างเจรจาอีกมูลค่า 100 ล้านบาท ซึ่งคาดว่าจะทราบผลเร็วๆนี้ ส่วนความคืบหน้าสาขาที่เวียดนามขณะนี้อยู่ระหว่างจดจัดตั้งบริษัท โดยคาดว่าจะสามารถเปิดให้บริการได้ในช่วงครึ่งปีหลังนี้
สำหรับแผนการธุรกิจในช่วง 3 ปีข้างหน้า (2559-2561) UREKA เตรียมขยายไลน์ธุรกิจสู่กลุ่มเกษตรกรรมมากขึ้น จากเดิมที่มุ่งเน้นออกแบบและผลิตเครื่องจักรสำหรับใช้ในกลุ่มอุตสาหกรรมยานยนต์เท่านั้น
เนื่องจากเล็งเห็นว่ากลุ่มเกษตรกรรมเป็นตลาดที่มีขนาดใหญ่และมีศักยภาพในการเติบโตได้อีกมาก ซึ่ง UREKA มีประสบการณ์และความเชี่ยวชาญด้านเครื่องจักร จึงมั่นใจว่าจะสามารถขยายไลน์เข้าสู่กลุ่มตลาดดังกล่าวได้ไม่ยากนัก
ขณะเดียวกันยังมุ่งเน้นขยายตลาดต่างประเทศเพิ่มขึ้น เพื่อกระจายความเสี่ยงการดำเนินธุรกิจและการเติบโตที่ยั่งยืนในอนาคต โดยคาดว่าสัดส่วนรายได้จากต่างประเทศในช่วง 3 ปีข้างหน้าจะเพิ่มเป็น 50% จากปัจจุบันที่มีสัดส่วน 10% 